నేతి విద్యాసాగర్

నేతి విద్యాసాగర్ తెలంగాణ రాష్ట్రానికి చెందిన రాజకీయ నాయకుడు, శాసనమండలి సభ్యుడు. ఆయన ప్రస్తుతం శాసనమండలి శాసనమండలి డిప్యూటీ చైర్మన్‌గా ఉన్నాడు.

జననం, విద్యాభాస్యం
నేతి విద్యాసాగర్ తెలంగాణ రాష్ట్రం, నల్గొండ జిల్లా, కేతేపల్లి మండలం, చెరుకుపల్లి గ్రామంలో 1956 జూన్ 29లో ఎన్.భిక్షమయ్య, రాధమ్మ దంపతులకు జన్మించాడు. ఆయన నల్గొండలో డిగ్రీ పూర్తి చేశాడు.

రాజకీయ జీవితం
నేతి విద్యాసాగర్ పాఠశాల స్థాయి నుంచే కాంగ్రెస్ అనుంబంధ విద్యార్థి సంఘం (ఎన్‌ఎస్‌యూఐ)లో పనిచేశాడు. ఆయన నల్గొండ ప్రభుత్వ జూనియర్ కళాశాల, డిగ్రీ కళాశాల అధ్యక్షుడిగా పనిచేశాడు. విద్యాసాగర్ ఎన్‌ఎస్‌యూఐ యూత్ కాంగ్రెస్‌లో ఉమ్మడి ఆంధ్రప్రదేశ్ రాష్ట్రంలో వివిధ హోదాల్లో పనిచేశాడు, ఆయన కాంగ్రెస్ పార్టీ నల్గొండ జిల్లా ఉపాధ్యక్షుడిగా & అధ్యక్షుడిగా పనిచేసి, ప్రదేశ్ కాంగ్రెస్ కమిటీ సభ్యుడిగా పనిచేశాడు. నేతి విద్యాసాగర్ కేతేపల్లి వైస్ ఎంపీపీ గా, 15 సంవత్సరాలు చెర్కుపల్లి సర్పంచ్‌గా, పీఏసీయస్ శాలిగౌరారం చైర్మన్‌గా పనిచేశాడు. ఆయన 1994 ఆంధ్రప్రదేశ్ శాసనసభ ఎన్నికల్లో నకిరేకల్ శాసనసభ నియోజకవర్గం నుండి స్వతంత్ర అభ్యర్థిగా పోటీ చేసి ఓడిపోయాడు.

విద్యాసాగర్ 2007 మార్చిలో జరిగిన ఆంధ్రప్రదేశ్ శాసనమండలి ఎన్నికల్లో నల్గొండ జిల్లా స్థానిక సంస్థల ఎన్నికల్లో కాంగ్రెస్ పార్టీ తరపున పోటీ చేసి ఎమ్మెల్సీగా ఎన్నికయ్యాడు. ఆయన 2009లో జరిగిన శాసనమండలి ఎన్నికల్లో నల్గొండ జిల్లా స్థానిక సంస్థల ఎన్నికల్లో కాంగ్రెస్ పార్టీ తరపున పోటీ చేసి రెండవసారి ఎమ్మెల్సీగా ఎన్నికై ఆంధ్రప్రదేశ్ శాసనమండలి డిప్యూటీ చైర్మన్‌గా ఎన్నికయ్యాడు.

2014లో తెలంగాణ రాష్ట్రం ఏర్పడ్డాక డిప్యూటీ చైర్మన్‌గా ఉన్న విద్యాసాగర్ తెలంగాణ శాసనమండలి చైర్మన్‌గా కొనసాగాడు. ఆయన ఈ పదవిలో 2015 మార్చి 1 వరకు కొనసాగాడు. ఆయన అనంతరం తెలంగాణ రాష్ట్ర సమితి పార్టీలో చేరాడు. విద్యాసాగర్ 2014లో తెలంగాణ శాసనమండలి ఎన్నికల్లో ఎమ్మెల్యే కోటా నుండి టిఆర్ఎస్ అభ్యర్థిగా పోటీ చేసి ఎమ్మెల్సీగా గెలిచాడు. ఆయన నుండి శాసనమండలి వైస్‌చైర్మన్‌గా పనిచేశాడు. ఆయన మండలి చైర్మన్‌ కనకమామిడి స్వామిగౌడ్ పదవీకాలం ముగిసిన అనంతరం 2019 మార్చి 30 నుండి కొంతకాలం తాత్కాలికంగా పూర్తిస్థాయి చైర్మన్‌గా బాధ్యతలు నిర్వహించనున్నాడు. నేతి విద్యాసాగర్‌ డిప్యూటీ చైర్మన్‌ పదవీకాలం 2021 జూన్ 3న ముగిసింది.

నేతి విద్యాసాగర్  2023 అక్టోబరు 27న ఢిల్లీలో కాంగ్రెస్ పార్టీ జాతీయ అధ్యక్షుడు మల్లికార్జున్ ఖర్గే సమక్షంలో కాంగ్రెస్‌ పార్టీలో చేరాడు.

మూలాలు

వర్గం:తెలంగాణ వ్యక్తులు
వర్గం:శాసనమండలి సభ్యులు
వర్గం:నల్గొండ జిల్లా రాజకీయ నాయకులు
వర్గం:నల్గొండ జిల్లా వ్యక్తులు